19. ΑΝΑΓΚ. ΝΟΜΟΣ υπ' αριθ. 78 της 3 Αυγ./5 Σεπτ. 1936 Περί συμπληρώσεως του Νόμ. 4699 "περί αντικαταστάσεως του άρθρ. 3 του από 11 Ιουλ. 1923 Ν.Δ/τος "περί διατάξεων αφορωσών αναπήρους". Άρθρον μόνον.-Το άρθρον μόνον του Νόμ. 4699 "περί αντικαταστάσεως του 3ου άρθρου του από 11 Ιουλ. 1923 Ν.Δ/τος "περί συμπληρώσεως διατάξεων αφορωσών αναπήρους" αντικαθίσταται ως εξής: "Εις τους αναπήρους αποστράτους Αξιωματικούς του Νόμ. 2588, τους υποστάντας ακρωτηριασμόν οιονδήποτε ή παντελή αχρηστείαν του ενός ή και αμφοτέρων των άκρων, προερχομένην ή οφειλομένην εκ τραυμάτων και χρησιμοποιούντας ένεκα τούτου τεχνικά μέλη ή ορθοπεδικά μηχανήματα, παρέχεται μηνιαίως υπό του Δημοσίου χρηματικόν επίδομα από (10-20) επί τοις εκατόν επί της λαμβανομένης εκάστοτε εν συνόλω συντάξεως αυτών, δι' έξοδα κατασκευής ή επισκευής των τεχνητών μελών και ορθοπεδικών μηχανημάτων. Το ανωτέρω ποσοστόν ωρίσθη εις 10-40% δια του άρθρ. 4 Νόμ. 1240/1944. Ο καθορισμός του ανωτέρω ποσοστού δι' έκαστον δικαιούχον ενεργείται κατόπιν γνωματεύσεως της Ανωτάτης του Στρατού Υγειονομικής Επιτροπής. Πάσα διάταξις Νόμου, δυνάμει της οποίας το Δημόσιον υποχρεούται να παρέχη εις τους ανωτέρω τεχνητά μέλη ή ορθοπεδικά μηχανήματα και να επισκευάζη ταύτα καταργείται". Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 